Վահան Տեր-Ղազարյան

Վահան Տեր-Ղազարյան (), հայ արձակագիր, դրամատուրգ, կինոսցենարիստ։ Հայաստանի գրողների միության անդամ (1989)։

Կենսագրություն 
Վահան Տեր-Ղազարյանը ծնվել է 1950 թվականի հուլիսի 20-ին, Երևանում։ Ավարտել է Մոսկվայի Մ. Գորկու անվան գրականության ինստիտուտը։ Աշխատել է «Սովետական գրող» հրատարակչությունում, Հայաստանի պատմաճարտարապետական հուշարձանների գլխավոր վարչությունում, կազմակերպել հնագիտական-հետախուզական անձնագրավորող արշավախմբեր Հայաստանի, Արցախի, Ջավախքի տարածքներում։ 1988 թվականին՝ Ղարաբաղյան շարժման սկզբում, հիդրոերկրաբանական և անտառագիտական արշավախմբի կազմում որպես հնագետ մեկնել է Արցախ։

1976-1977 թվականներին աշխատել է «Պիոներ» ամսագրում, 1977-1981 թվականներին՝ «Սովետական գրող» հրատարակչությունում, 1982-1984 թվականներին՝ Պատմաճարտարապետական հուշարձանների գլխավոր վարչությունում, 1984-1989 թվականներին՝ ՀԽՍՀ գիտությունների ակադեմիայում։ 1990 թվականից զբաղվում է կինոգործունեությամբ։ 1989-2000 թվականներին աշխատել է Հայաստանի գրողների միությունում։ Զբաղեցրել է ՀՀ ԳԱԱ աշխարհագրական ընկերության անձնագիտական արշավախմբի պետի պաշտոնը։

Ստեղծագործական ուղի 
Հեղինակ է արցախյան ազատամարտի փաստավավերագրական ֆիլմերի սցենարների։ Առաջին անգամ տպագրվել է 1968 թվականին։ Տեր-Ղազարյանի պատմվածքները, վիպակները, հոդվածները, թարգմանությունները տպագրվել են հանրապետության պարբերական և գրական մամուլում («Գարուն», «Նորք», «Նոր-Դար», «Լիտերատուրնայա Արմենիա»)։ Հեղինակ է պիեսների, թարգմանել է նաև պիեսներ, որոնք բեմադրվել են Երևանի և Հայաստանի տարբեր շրջանների թատրոններում։ Տեր-Ղազարյանի ստեղծագործությունները թարգմանվել են ռուսերեն, լեհերեն, լիտվերեն։ Նրա սցենարներով և տեքստերով ներկայումս նկարահանվում է ֆիլմաշար՝ «Հայրենիքս Հայաստան», «Հայկ» կինոստուդիա։

Երկեր 
 Թացուչորի և նրա որդիների զարմանահրաշ արկածները մեր օրերում (հեքիաթ), Երևան, 2004։
 Լուսնի հեքիաթները, Երևան,1999։
 Արքայադրամ (վեպ), Երևան,1995։
 Փնտրողների արշավանքը (վիպակ), Երևան,1980։
 Երգ սիրո (սովետական ժողովուրդների սիրո պոեզիայի անթոլոգիա, 2-րդ հատոր), Մոսկվա, 1972։

Սցենարներ 
 Դիմակայում – 2009
 Կապուտաչյա առասպել – 2008
 Հայոց պատմություն 1-9 ֆիլմեր – 2004
 «Հայրենիքս Հայաստան» ֆիլմաշար – 2004
 Օրենք և իրավունք – 2000
 Վկայություն – 1997
 Բարև ձեզ – 1994
 Ցեղի կանչը – 1994
 20 օր Արցախում – 1993
 Վանի ճանապարհը Բերդաձորով – 1992
 Թիրախ – 1991
 Հայաստան – 1990

Պարգևներ 
 «Համազգային հայ կրթական և մշակութային միության» մրցանակ` «Արքայադրամ» վեպի համար, 1995

Ծանոթագրություններ 

Հայ արձակագիրներ
Հայ դրամատուրգներ
Հայաստանի գրողների միության անդամներ
Հայ սցենարիստներ
Մաքսիմ Գորկու անվան գրականության ինստիտուտի շրջանավարտներ
Հայ կինոսցենարիստներ